Oder gaats Ine anderscht as ä mir? Sindsi nüd ä schu dur Iri eigne Kwartier gloffe und händ vu Huus zu Huus draa tänggt, was fürne Gschicht drhinder isch? Da chänd eim d Lüüt i Sinn, wo dett früener gläbt händ - und es isch eim  halbe, si töged gad d Tür uuf und chämed züenis use. Und äsoo bini letschti wider ämal i Gedangge d Schtraass durabe gloffe, gnau äsoo we vor guet vierzg Jahr, woni as pringe Undergimeler ha möse z Niderurne ufe Zug.